Seif Ali havde modtaget en video, hvor en kvinde fra mændenes familie, anklagede dem for at være med IS.



Soldaterne havde hentet dem på hendes bopæl. Seif Ali tændte endnu en tynd mintcigaret, mens han krydsforhørte fangerne.



- Hvor mange IS-folk var der i jeres område, spurgte han.



Den ældste af fangerne forklarede, at han ikke var med IS. At han havde forsøgt at undgå fredagsbøn i moskeen. Og at IS havde arresteret ham, konfiskeret hans ID og idømt ham 21 piskeslag som straf for ikke at møde op til fredagsbøn.



Kaptajnen spurgte til deres familierelationer, fordi deres eget familiemedlem havde anmeldt dem. Og han lod ikke til at tro på deres historier.



Der forelå dog ingen konkrete beviser mod dem andet end kvindens udsagn på videoen.



Seif Ali havde beholdt sin sorte læderhandske på, men kun på venstre hånd. Han kastede sit blik på et familiedrama, der kørte i fjernsynet, mens fangerne forsøgte at overbevise ham om deres uskyld.



Så foretog han et opkald over sin radio til brigadegeneralen i hovedkvarteret.



- Jeg har to IS-medlemmer her. Jeg har modtaget en video fra deres slægtning, og hun siger, at de begge tilhører IS.



Der gik et øjeblik, så skrattede svaret.



- Sender du dem herover?



- Ja, sir. Vi sender dem.



Henvendt til fangerne, lige inden de fik bind for øjnene, sagde han:



- Afsted med jer. Det var dejligt at møde jer.



De blev ført ud gennem køkkenet, hvor en soldat stod bøjet over bordet og skar kartofler i skiver. I stuen tændte kaptajnen en smøg til.



- Vi kalder IS for hårregimet. Når du fjerner et hår, så vokser der bare et nyt frem. Du kan aldrig få det op med roden. Når jeg afhører fanger, vil de aldrig sige noget om andre. De lader som om, de er dumme.



- Vi kæmper ikke kun mod bevæbnede mænd. Vi kæmper mod en ideologi.



Hvad er proceduren med krigsfanger? spurgte jeg.



- Vi sender dem til Bagdad, hvis vi mener, der er noget at komme efter. Men det, der er vigtigt at huske på, er, at alle i Mosul har fundet sig i IS. Uanset, om det var deres eget valg eller gennem tvang, fordi IS var stærkest. Men dem, der decideret har kæmpet og slået folk ihjel, de bør straffes, svarede Seif Ali.